กฟผ.คาดการใช้ไฟฟ้าปี 59 เพิ่มกว่า 3.5% ตามแนวโน้มศก.ดีขึ้น
กฟผ.คาดการใช้ไฟฟ้าปี 59 เพิ่มกว่า 3.5% ตามแนวโน้มศก.ดีขึ้น
16 ก.พ. 2559

นายสุนชัย คำนูณเศรษฐ์ ผู้ว่าการการไฟฟ้าฝ่ายผลิตแห่งประเทศไทย (กฟผ.) เปิดเผยว่า จากสถานการณ์ราคาน้ำมันที่มีการปรับตัวลดลง ส่งผลให้แนวโน้มการใช้ไฟฟ้าปี 2559 เพิ่มขึ้น 3.5% ตามภาวะเศรษฐกิจที่จะปรับตัวดีขึ้น และสอดคล้องกับแผนพัฒนากำลังผลิตไฟฟ้าของประเทศ (PDP 2015) ที่คาดว่าจะมีความต้องการใช้ไฟฟ้าเพิ่มขึ้นในอัตราดังกล่าว ทั้งนี้ประมาณการความต้องการใช้กำลังไฟฟ้าสูงสุด (Peak) ในปี 2559 อยู่ที่ 29,000 เมกะวัตต์ (MW)
กฟผ. จึงเดินหน้าส่งเสริมมาตรการการใช้พลังงานอย่างมีประสิทธิภาพต่อเนื่อง พร้อมเพิ่มศักยภาพของนวัตกรรมใหม่ๆ ที่ก่อให้เกิดการประหยัดพลังงาน รวมทั้งสนับสนุนให้คนไทยหันมาใช้อุปกรณ์ที่ได้รับฉลากประหยัดไฟฟ้าเบอร์ 5 พร้อมรณรงค์และส่งเสริมให้ผู้ผลิตและผู้นำเข้าติดฉลากประหยัดไฟฟ้าเบอร์ 5 ให้แก่หลอด LED ทั้ง 4 ประเภท ได้แก่ MR 16, PAR 30 และ PAR 38, Bulb E27 และ Tube T8 ซึ่งสามารถประหยัดพลังงานได้มากกว่าหลอดไฟทั่วไปเฉลี่ยถึง 50% และในปีนี้ จะดำเนินการส่งเสริมหลอด LED เพิ่มขึ้นอีก 2 ชนิด ได้แก่ Highbay และ Lowbay ซึ่งเป็นชนิดที่ใช้งานในโรงแรม สนามบิน หรือโรงงานอุตสาหกรรม
นอกจากนี้ กฟผ. ยังได้สนับสนุนการจัดงาน LED Expo &amp; Thailand Energy Saving Week 2016 ที่จะจัดขึ้นในระหว่างวันที่ 19-22 เมษายนนี้ ภายในงานจะมีการนำเสนอนวัตกรรมด้านการประหยัดพลังงานที่ยิ่งใหญ่   และครบวงจรที่สุดในอาเซียน พบกับอุปกรณ์และเทคโนโลยีด้านการประหยัดพลังงาน อาทิ ระบบทำความเย็นและระบบปรับอากาศ เครื่องทำความเย็นอุตสาหกรรม มอเตอร์ประสิทธิภาพสูง เครื่องตัดกระแสไฟฟ้า ลิฟต์และบันไดเลื่อน ผลิตภัณฑ์และเทคโนโลยีแอลอีดี ซึ่งมีบริษัทผู้ประกอบการตอบรับในการเข้าร่วมงานอย่างคับคั่ง
ภายในงานยังจัดให้มีสัมมนาพิเศษ Thailand LED &amp; Energy Saving Summit ให้ความรู้ด้านเทคโนโลยีประหยัดพลังงาน ผลิตภัณฑ์ LED และอุปกรณ์อิเล็กทรอนิกส์ โดยมีหัวข้อที่น่าสนใจมากมาย เช่น แนวทางการสนับสนุนผู้ประกอบการภาคธุรกิจ – อุตสาหกรรม ผ่านการดำเนินงานรูปแบบ ESCO (Energy Service Company) ซึ่งจะเปิดโอกาสให้ภาคเอกชน พบกับบริษัทจัดการพลังงานที่สนับสนุนให้บริการในด้านการอนุรักษ์พลังงาน และพลังงานทดแทนที่ครบวงจร ครอบคลุมถึงการให้คำปรึกษา และหัวข้ออื่นๆ อีกมากมาย อาทิ แนวโน้มการใช้พลังงานปี 2559 – 2560 กับการปรับตัวของภาคเศรษฐกิจ แผนอนุรักษ์พลังงาน 20 ปี ของประเทศ กับมาตรการส่งเสริมแก่ผู้ประกอบการทั้งในระยะสั้นและระยะยาว ประโยชน์ของท่านจากการลงทุนใช้อุปกรณ์ประหยัดพลังงานประสิทธิภาพสูง นโยบายสนับสนุนการใช้ LED ในกรุงเทพและปริมณฑล เป็นต้น
รวมทั้งยังมีการจัดกิจกรรม “เก่าแลกใหม่” รณรงค์ให้ผู้บริโภคหันมาใช้หลอดไฟ LED มากขึ้น ด้วยการแจกหลอดไฟ LED เบอร์ 5 กล่อง กฟผ. ขนาด 5 วัตต์ จำนวน 2,000 หลอด (แจกวันละ 500 หลอด) ตลอด 4 วันฟรี!! ภายในงาน LED Expo &amp; Thailand Energy Saving Week 2016 โดยผู้ที่สนใจจะต้องกดไลค์เฟสบุ๊คเพจ LED Expo Thailand และนำหลอดไฟเก่ามาแลก พร้อมแสดงบิลค่าไฟของเดือนมีนาคม 2559 ทั้งนี้ สงวนสิทธิ์ 1 ครัวเรือนต่อ 1 หลอด เท่านั้น